SF i Aarhus håber på, at man en søndag i det nye år kan opleve Aarhus helt uden biler. Det skriver Metroxpress i dag, torsdag.

I sidste uge blev det besluttet, at København i 2016 skal have en bilfri søndag, som nogle kan huske fra begyndelsen af 70'erne.

Det har fået byrådsmedlemmerne fra SF, Jan Ravn Christensen og Thomas Medom, til at foreslå det samme i Aarhus.

- Tanken er, at vi afprøver det en enkelt søndag næste år, hvor vi lukker byen af for al biltrafik, siger Jan Ravn Christensen til tv2oj.dk.

- Det er for at sætte fokus på, at man godt kan transportere sig på andre måder end i bil, så vi kan mindske forureningen fra CO2 og partikelforurening, fortsætter han.

Satser på opbakning

Ideen er, at den bilfri søndag kan kombineres med Aarhus Festuge eller byens halvmaraton, hvor der i forvejen er spærret af flere steder.

- Jeg ved ikke umiddelbart, hvad de andre partier tænker, men jeg håber da, at de partier, der bakker op om det i København, også vil synes, det er en god idé i Aarhus, siger Jan Ravn Christensen.

Manglen på biler i byen kan give øget pres på den offentlige transport, og derfor vil det måske være nødvendigt at kigge på køreplanerne for den dag, hvor man ikke må køre i egen bil.

Forslaget bliver præsenteret på næste byrådsmøde onsdag 21. oktober.